Vegna mikillar þurrkatíðar á Austurlandi er nú viðvarandi vatnsskortur á nokkrum bæjum í sveitarfélaginu Múlaþingi. Sveitarfélagið hefur gripið til aðgerða og aðstoðað bændur en víða þarf að bora eftir meira vatni og styrkja vatnsauðlindir sem fyrir eru.
Frá því um miðja síðustu viku hafa starfsmenn Múlaþings hringt til bænda í sveitarfélaginu á þeim svæðum sem vitað er um vatnsskort. Björn Ingimarsson, sveitarstjóri, segir þetta aðallega á Fljótsdalshéraði, en hugsanlega sé einnig vatnsskortur á einhverjum bæjum í Berufirði og Álftafirði. En þetta séu færri bæir en óttast var í upphafi.
Sveitarfélagið hafi aðstoðað við að koma vatni á þessa bæi með tankbíl og boðið fram frekari aðstoð. Og þar sem ástandið sé verst hafi bændur gripið til aðgerða.
Bændur eigi rétt á opinberum fjárstuðningi við slíkar framkvæmdir og þar geti sveitarfélagið haft milligöngu og leitað leiða í samráði við stjórnvöld.